یئتمیشآلتینجی درس
فعل (5)
فعللرین قورولوشجا نوعلارى
مصدر
فعللرین بعضى خصوصیتلرى واردیر کى، آیرى نیطق حیصهلرینده یوخدور. بونا گؤره ده او بیرى نیطق حیصهلرینه گؤره فعل بؤلومو چوخدور.
ایش، حرکت و حالین آدینا مصدر دئییلیر. مصدر زامان، شخص و کمیت بیلدیرمز.
مصدرلرین علامتى قالین فعللرده "ماق" و اینجه سسلیلرده "مک" دیر: یازماق، گؤرمک، ... مصدرلر جمع علامتى و سؤزدۆزهلدیجى شکیلچیلر قبول ائتمز، تام ایسیملَشنده ایسه جمع اولور.
- مصدر "نه ائتمک؟" و "نه اولماق؟" سواللارینا جاواب وئرر.
- مصدرلر ایسیم کیمى حاللانار: یازماقدان، گؤرمکده، قاچماقدان، ...
- مصدرلر منسوبیت شکیلچیلرى ده آلار: یازماغین، گؤرمهگیم ، ...
- هم حال، هم ده منسوبیت شکیلچیلرى مصدرلره قوشولاندا، شکیلچى سسلى ایله باشلانسا، "ق" حرفى "غ" و "ک" حرفى "گ-ی" حرفلریندن بیرینه چئوریلر و نئجه کى دئییلر، ائلهجه ده یازیلار: قاچماغیمدان، گؤرمهگینیزدن (گؤرمهیینیزدن)، ...
مصدرلرین مصدرلیک شکیلچیلرینى آتساق، قالانینا فعلین کؤکو دئییلر.
آشاغیداکى جدولده قالین و اینجه سسلى مصدرلرین منسوبیت شکیلچیلرى ایله بیرلیکده حاللانماسیندان اؤرنک گؤرورسوز:
قالین سسلى:
آدلیق حال: یازماغ+یمیز
یییهلیک حال: یازماغ+یمیز+ین
یؤنلۆک حال: یازماغ+یمیز+ا
تأثیرلیک حال: یازماغ+یمیز+ی
یئرلیک حال: یازماغ+یمیز+دا
چیخیشلیق حال: یازماغ+یمیز+دان
اینجه سسلى:
آدلیق حال: گؤرمگ (گؤرمه ی)+یمیز
یییهلیک حال: گؤرمگ (گؤرمه ی)+یمیز+ین
یؤنلۆک حال: گؤرمگ (گؤرمه ی)+یمیز+ه
تأثیرلیک حال: گؤرمگ (گؤرمه ی)+یمیز+ی
یئرلیک حال: گؤرمگ (گؤرمه ی)+یمیز+ده
چیخیشلیق حال: گؤرمگ (گؤرمه ی)+یمیز+دن
azb_Arab kas_Arab azb_Arab ara_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab